**VÉGE VAN, DE MÉGSINCS VÉGE!**

Csapatunk a REAC Futball csapata csütörtök este hazai pályán az utolsó bajnoki mérkőzését játszotta az UNIONE SE ellen. Bajnokcsapatként léptünk pályára, ezért már különösebb tétje nem volt a mérkőzésnek, de természetesen szép számú közönségünk elött nyerni akartunk. A hétközi mérkőzésünk ellenére sokan kilátogattak a találkozóra. Nagy örömünkre szurkolóink mellett képviseltette magát a helyi közélet sok szereplője, köztük volt Hajdú László országgyűlési képviselő, alpolgármestereink, illetve több helyi önkormányzati képviselő is. A mérkőzés kis ünnepséggel kezdődött, a REAC ifjú labdarúgói virággal köszöntötték a bajnokcsapat tagjait, illetve a bevonulásnál az ellenfelünk díszsorfalat állt nekünk rendkívül sportszerűen. Külön köszönjük nekik! A találkozó így ünnepi hangulatban kezdődött és bizony nagyon sokáig ünnepi hangulatban is telt. Vetélytársunk masszívan védekezett, mi pedig óriási mezőnyfölényben játszva nem nagyon találtuk meg védekezésük ellenszerét. A 43. percben azonban már nem volt mentség, sokadik helyzetünket gólra váltottuk Kovács Dani révén, aki 13 méterről talált az ellenfél kapujába. 1:0. A szünetben rendkívül jó volt a hangulat, szurkolóink jól érezték magukat, így semmi nem ronthatta el örömünket. A másodi félidő ott folytatódott, ahol az első abbamaradt. Támadtunk, ami aztán gólokban is megmutatkozott. A 75. percben Kasza Dani meglőtte szokásos gólját így már teljesen biztossá vált a győzelmünk. 2:0. Azonban még nem volt vége. Kutai Dani a 84. percben mattolta az ellenfél kapusát. 3:0. Minden jó, ha a vége jó! Kiss Tomi csapatkapitányunk a 90. percben szabadrúgásból beállította a 4:0-s végeredményt. A mérkőzés után jöttek a díjátadások és az örömködés pillanatai. A REAC csapata és szurkolóink a tavalyi szomorú kiesés után végre bizakodóak és elégedettek lehettek. A díjátadón kerületünk alpolgármestere dr. Kovács Judit röviden köszöntötte a csapat tagjait, illetve biztosította őket a kerület további támogatásáról. A Bajnokcsapat tagjai az új Bajnokcsapat feliratú mezben vették át az érmeket Lovász Tamástól a BLSZ Igazgatójától, illetve Hajdú László országgyűlési képviselőnktől. A XV. kerületi Önkormányzat névre szóló különdíjakat készíttetett és adott át a csapat tagjainak. A díjak átadása után Lovász Tamás és Hajdú László együtt adta át csapatkapitányunknak Kiss Tamásnak a Bajnoki serleget. Sajnos azonban örömünk mellett bánatunk is van, hisz Lőrincz Dani játékosunk a mérkőzésen súlyos sérülést szenvedett, kórházba kellett szállítani, így nem lehetett velünk a díjátadón. Az este folyamán azonban csapatkapitányunk Kiss Tamás és egy pár játékos meglátogatta a kórházban és az operációra váró játékosunknak személyesen adta át az érmet és a különdíjat, illetve a Bajnokcsapat pólót. Reméljük Dani mihamarabb felgyógyul és ismét erőssége lesz csapatunknak. Annyit elárulok, hogy az este folyamán a REAC VIP helységében, illetve a REAC klub büféjében szurkolóink és csapatunk tagjai komoly mennyiségű alkoholos italt fogyasztottak el. Én sem voltam kivétel. Mielőtt bárki rosszra gondolna, a csapat tagjai a mértékletességet betartották. Szükség is van rá! Mint a címben jeleztem vége van, de még sincs vége. Kedden jön a sorsolás és utána az osztályozó. Az i-re fel kell tenni a pontot és a kitűzött célunkat maradéktalanul végre kell hajtanunk. Természetesen gratulálnunk kell csapatunknak a bajnokságban nyújtott teljesítményéért, de vár ránk még két kemény mérkőzés. Mint már említettem egyik cikkemben „minimális célunk a maximum” ebben az esetben pedig az osztályozó sikeres megvívása.

Sok sikert kívánok a csapatnak a hátralévő két mérkőzéshez! Természetesen nagyszerű lelkes szurkolóinkat várjuk az osztályozó mérkőzésekre, amelynek időpontjait a keddi sorsolás után a honlapunkon megjelentetjük.

HAJRÁ REAC!

Kiss István György